**Vicepresident Aragonès: “Tenim un potencial en recerca que hem de transformar en transferència tecnològica, benestar i prosperitat per a la ciutadania”**

* **El vicepresident Aragonès s’ha reunit amb l'Associació Catalana d'Entitats de Recerca, durant la visita a l'Institut de Ciències Fotòniques**

El vicepresident del Govern i conseller d’Economia i Hisenda, Pere Aragonès, ha assegurat que **“tenim un potencial en recerca que hem de transformar en tecnològica, benestar i prosperitat per a la ciutadania”.** Aragonès ha destacat que Catalunya “**ha avançat molt en els darrers anys, i que està ben posicionada en l’àmbit de la recerca i el coneixement**”, després de mantenir una reunió amb els representants de l’Associació Catalana d’Entitats de Recerca (ACER), en el marc de la visita a l’Institut de Ciències Fotòniques (ICFO) que ha realitzat aquest migdia.

Aragonès ha afirmat que l’ICFO “**és un dels centres de recerca punters de Catalunya, dels més importants, i és una referència en l’àmbit internacional. Obre nous camins en la recerca i el coneixement**”. El vicepresident ha argumentat que “**tenim un bon sistema d’instal·lacions, tenim un bon sistema de centres de recerca i ara el que cal es posar tot el potencial amb aliança amb la societat**”.

En aquest sentit, Aragonès ha insistit en que “**ara cal fer un pas endavant molt més gran, i centrar els esforços en aprofitar tot aquest potencial de recerca en transferència tecnològica, benestar i prosperitat. Tenim el talent del nostre país, i també el talent del qui ve de fora a treballar a Catalunya, i que reverteix en nous aprenentatges**”.

L’Institut de Ciències Fotòniques (ICFO) s’ha especialitzat en la recerca ciències fotòniques i les seves aplicacions industrials i mèdiques, amb vocació d’excel·lència, alta qualitat i d’impacte global. Les àrees principals d’actuació són els nanomaterials i les nanotecnologies, les tecnologies quàntiques, els dispositius mèdics i d’imatge i diagnosi avançada, múltiples tipus de sensors, sistemes làser, i l’aprofitament d’energia solar i la cura del medi ambient, entre d’altres.